Un nou incident grav aavut loc la metroul din București.
Imformația apare în spațiul public la doar câteva zile distanță de când s-au ciocnit cele două metrouri, la stația Timpuri Noi.
De data aceasta, mecanicul unui tren de metrou de pe Magistrala 1, Pantelimon-Dristor 2, a deschis ușile pe partea opusă peronului la stația Crângași. Întâmplarea a avut loc pe 15 februarie 2024, conform site-ului clubferoviar.ro.
Din fericire, nimeni nu a fost rănit, deși se putea ajunge la situația în care un călător sau mai mulți să cadă din tren, în cazul în care nu ar fi fost atenți și ar fi ieșit din metrou.
În acest caz, a fost întocmit dosar de cercetare tehnică, informează site-ul clubferoviar.ro.
Un alt incident ar mai fi avut loc la câteva zile distanță, de data asta în stația Parc Bazilescu, de pe Magistrala 4, Gara de Nord 2-Străulești, unde trenul IVA ar fi oprit în stație, însă echipa de conducere (mecanic și mecanic ajutor) pur și simplu ar fi "uitat" să deschidă ușile și ar fi pornit apoi garnitura spre cealaltă stație.
Un călător aflat în tren care trebuia să coboare în acea stație le-a bătut în ușă, iar când și-au dat seama ce au făcut, cei doi mecanici ar fi dat trenul înapoi, fără să anunțe dispeceratul.
Și în acest caz, cei doi mecanici Metrorex sunt cercetați disciplinar.